เพื่อนสาวอยากกินอาหารที่ The Ninth Café ค่ะ แต่ช่วงเวลาเย็นๆ ร้านสาขาสยามพารากอนมักมีลูกค้าแน่นร้านทุกที ต้องรีบกินรีบไปเพราะเกรงใจคนที่มารอโต๊ะ เราเลยเลือกสาขาสยามดิสคัฟเวอรี่ชั้น 6 แทนค่ะ ซึ่งร้านจะอยู่ชั้นเดียวกับร้าน Ivaime นะคะ แต่คนละฟากกัน 

The Ninth café สาขานี้เป็นร้านออกแนวมืดๆ สลัวๆ นิดนึงค่ะ เมื่อเปรียบเทียบกับสาขาพารากอน ส่วนการบริการเราคิดว่าสาขานี้พนักงานใส่ใจน้อยกว่าสาขาพารากอนค่อนข้างมากค่ะ ทั้งๆ ที่ลูกค้าน้อยกว่าอย่างเห็นได้ชัด ตอนที่เราไปนั้นมีลูกค้าแค่สองโต๊ะแต่เวลาจะเรียกหาพนักงานกลับต้องชะเง้อคอยาว เพราะพนักงานไม่ค่อยหันมามองเลย

+ ก๋วยเตี๋ยวผัดแห้งซี่โครงหมูตุ๋นยอดคะน้า (180 บาท)
เมนูนี้เป็นเมนูประจำของเราเลยค่ะ กินร้านนี้ทีไรสั่งแต่เมนูนี้ทุกที เราคิดว่าความนุ่มของหมูตุ๋นไม่เท่าที่เคยกินที่สาขาพารากอน แต่อาจจะเป็นเฉพาะวันนี้ก็ได้ค่ะ แต่โดยรวมแล้วถือว่าโอเคค่ะ รสชาติของหมูตุ๋นยังกลมกล่อม ส่วนเส้นก๋วยเตี๋ยวก็ผัดมาไม่มันจนเกินไป 

+ หมูตุ๋นผัดกระเพรา (170 บาท)
เมนูนี้ของเพื่อนค่ะ ถามนางว่ารสชาติเป็นยังไงนางก็บอกว่าเป็นผัดกระเพรา ฮ่าๆ รสชาติยังจัดจ้านไม่สมกับที่นางคาดหวัง เลยต้องขอพริกไทยมาโรยเพิ่มค่ะ แต่โดยรวมแล้วนางบอกว่าอร่อย

+ เครปเค้ก (105 บาท)
อร่อยยยยยย นวลเนียนนุ่มมากค่ะ ไม่หวานเกินไปและไม่เลี่ยนเกินไปด้วย สองคนหนึ่งชิ้นเราว่ากำลังดีเลยนะคะ ฟินค่ะสำหรับชิ้นนี้

+ น้ำเปล่า ขวดละ 30 บาท

ทางร้านคิด service charge 10% และ VAT 7% ค่ะ
 
สำหรับเราแล้วแอบชอบสาขาพารากอนมากกว่ามากๆ ค่ะ ขอแปะไว้สามดาวนะคะสำหรับสาขาสยามดิส